
Zagreb, 11. listopada 2020. 


Preporuke za sprječavanje zaraze bolešću COVID-19 u ugostiteljskoj 
djelatnosti noćnih barova i klubova 


Preporuke se izdaju u svrhu zaštite djelatnika i posjetitelja noćnih barova i klubova u skladu s 
trenutnim stanjem epidemije bolesti COVID-19 u Hrvatskoj. 


1. Opće preporuke 





Vidljive obavijesti. Za sve djelatnike i posjetitelje na vidljivom je mjestu potrebno postaviti 
obavijesti o potrebi pridržavanja općih higijenskih mjera i mjera fizičke udaljenosti te nošenju 
maski za lice ili medicinskih maski u objektu. Na ulazu u objekt i drugdje na vidnom mjestu u 
objektu mora biti istaknuta obavijest o maksimalnom dopuštenom broju gostiju koji se smiju 
nalaziti unutar objekta. 


Pojačana osobna higijena. Potrebno je izbjegavati nečistim rukama dodirivati usta, nos, oči i lice. 
Ruke se moraju redovito prati svodom i sapunom te dezinficirati, osobito od strane zaposlenika. 


Kašljanje/kihanje. Kod kašljanja i kihanja usta i nos prekrivaju se laktom ili papirnatom 
maramicom koju poslije treba baciti u koš za otpad s poklopcem te dezinficirati ruke. Pri 
kašljanju i kihanju lice treba okrenuti od drugih osoba. 


Dezinficijens. Dezinficijens (npr. na bazi 70%-tnog alkohola ili drugo dezinfekcijsko sredstvo 
registrirano kao antiseptik virucidnog djelovanja za primjenu na ljudskoj koži) mora biti dostupan 
na više mjesta u prostoru i to najmanje 1 doza od 500 ml na svakih 10 osoba, a preporučljivo na 
svakom stolu. Osoblje treba voditi brigu da dozator pravovremeno opskrbljuju novim količinama 
dezinficijensa kako bi ga uvijek bilo dovoljno. 


Fizička udaljenost. Za cijelo vrijeme boravka u prostorima, uključujući dolazak i odlazak, 
preporučuje se održavanje fizičke udaljenosti između osoba (posjetitelja i osoblja) od 1,5 metra. 
U slučaju glazbenih izvedbi, razmak od 2 metra preporučuje se između i od izvođača pjevačkih 
dionica te glazbenika s puhačkim instrumentima. Preporučuje se razmak od 4 metra između 
publike i izvođača na sceni. 


Posuđe. Čaše, ostalo posuđe i ostale predmete ne treba dijeliti s drugim osobama. 

Maske za lice. Nošenje medicinskih maski ili maski za lice obavezno je za zaposlenike u 
ugostiteljskoj djelatnosti koji dolaze u kontakt s gostima ili sudjeluju u posluživanju i pripremi 
jela, pića i napitaka te goste u ugostiteljskim objektima osim dok sjede na svojim mjestima i 
konzumiraju hranu, piće ili napitke. Maske za lice ili medicinske maske obavezno se nose tako da 
uvijek prekrivaju i nos i usta. Upute o pravilnom korištenju maski dostupne su na poveznici: 
https://bit.ly/3caB81N 


2. Organizacija rada noćnih barova i klubova 





Maksimalan broj osoba na otvorenim ili u zatvorenim prostorima podložan je promjeni 
sukladno rezultatima situacijske analize i kontinuirane epidemiološke procjene stanja te se 
trenutno određuje sukladno veličini prostora prema kriteriju 4 m“ korisne površine prostora 
po osobi. Ne dopuštaju stajaća mjesta niti visoki stolovi ako se za visokim stolovima 
omogućuje jedino stajanje gostiju. 


Rezervacija mjesta ili najava dolaska. Gosti su dužni unaprijed online rezervirati mjesto u 
ugostiteljskom objektu tipa noćni bar ili klub. Pružatelj usluge više ne nudi rezervacije nakon što 
su popunjena sva mjesta u objektu predviđena za boravak gostiju, sukladno propisanim 
mjerama. 


COVID-redar. Okupljanja bilo koje vrste i sadržaja, koja uključuju više od 50 sudionika, moraju 
imati COVID-redara na svakih 50 okupljenih osoba. Svi sudionici moraju biti upoznati s mjerama 
prevencije za pojedini događaj. Za organizaciju okupljanja u skladu s mjerama kao i ishođenje 
svih potrebnih odobrenja odgovoran je organizator a za provedbu uputa zaduženi su COVID- 
redari koje je dužan educirati i opremiti organizator skupa. 


Evidencija sudionika. U objektima tipa noćni bar ili klub preporučuje se vođenje evidencije 
sudionika i osoblja radi lakšeg praćenja kontakata u slučaju eventualne pojave zaraze virusom 
SARS-CoV-2 pri čemu će se prikupljati osnovni podatci: ime, prezime i broj telefona. 


Mjerenje temperature gostima. Gostima ugostiteljskih objekata tipa noćni bar ili klub mora se 
izmjeriti temperatura na ulazu u objekt, u slučaju da im je tjelesna temperatura mjerena 
beskontaktnim toplomjerom izmjerena 37,2*C ili viša neće im biti omogućen ulazak u 
ugostiteljski objekt već se upućuju kući i dalje postupaju sukladno zdravstvenom stanju. 


Ograničenje ukupnog broja posjetitelja. Ograničenje broja posjetitelja može se postići na način 
da se na raspolaganje stavi onaj broj stolova koji je moguće postaviti na udaljenost od 3 metra 
tako da su gosti koji sjede za stolovima, međusobno udaljeni 1,5 metar. Najveći broj posjetitelja 

koji mogu istovremeno boraviti u zatvorenim i na otvorenim prostorima, uz poštivanje 
preporučenog fizičkog razmaka od 1,5 metra među posjetiteljima, organizator će odrediti 
sukladno veličini prostora prema kriteriju 4 m“ korisne površine prostora po osobi. 


Rad na otvorenom. Preporučuje se, ako postoji mogućnost, organiziranje rada klubova na 
otvorenom. Na otvorenome se ne dopuštaju stajaća mjesta niti visoki stolovi ako se za visokim 
stolovima omogućuje jedino stajanje gostiju oko stola. Za šankom (barsko posluživanje pića) 
postoje samo sjedeća mjesta. 


Plesni podij. Plesni podij u funkciji prostora za ples nije dozvoljen. Na prostoru plesnog podija 
preporučuje se postavljanje sjedećih mjesta uz uvjet da stolovi budu na udaljenosti od 3 metra. 


Prodaja i posluživanje hrane i pića. Prodaja i posluživanje hrane i pića odvija se prema 
preporukama za rad ugostiteljske djelatnosti. Preporuke za sprječavanje infekcije u 
ugostiteljskim objektima dostupne su na sljedećoj poveznici: https://bit.ly/3epLcVT 


Maksimalna zaštita posjetitelja i zaposlenika. Prilikom interakcije s posjetiteljima osoblje treba 
koristiti zaštitnu masku koja prekriva nos i usta. Treba im stalno biti na raspolaganju priručno 
dezinfekcijsko sredstvo kojim će redovito dezinficirati ruke nakon pranja vodom i sapunom. 


Dnevno mjerenje tjelesne temperature osoblja. Prije dolaska na radno mjesto izmjeriti tjelesnu 
temperaturu. Ako je tjelesna temperatura u jutarnjim satima viša od 37,2 “C, ako se osoba 
osjeća bolesno ili ima bilo koje znakove bolesti (odnosi se na sve simptome i znakove bolesti, ne 
samo na bolesti dišnih puteva), zaposlenik se treba javiti nadređenom i ne dolaziti dok se 
telefonski ne javi liječniku obiteljske medicine. 


Dvosmjenski rad. Ako je ugostiteljski objekt otvoren i danju, preporučeno je rad organizirati u 
dvije smjene, na način da između prve i druge smjene bude stanka od minimalno sat vremena, 
koja će se iskoristiti za čišćenje i dezinfekciju površina i prostora te prozračivanje. 


Glasnoća glazbe. Glasnoća glazbe, odnosno buka u prostoru regulirana je propisima. 


Zatvaranje objekta. U okolnostima u kojima se iz epidemiološke anamneze oboljelih utvrdi da je 
izvor/okolnost zaražavanja SARS-CoV-2 virusom boravak u noćnom klubu, preporučuje se da 
sanitarni inspektor sukladno članku 69. stavak 2. točka 2. Zakona o zaštiti pučanstva od zaraznih 
bolesti, odmah obustavi rad objekta s vremenom važenja odluke o obustavi rada sukladno 
mišljenju sanitarnog inspektora odnosno epidemiologa. Zatvaranje objekta uvodi se radi 
provedbe testiranja djelatnika i provedbe dezinfekcije prostora i traje sve dok djelatnici moraju 
biti u samoizolaciji odnosno izolaciji. Ako objekt/poslodavac raspolaže s dovoljno zaposlenika 

koji rade u smjenama, tada se zatvaranje objekta provodi radi dezinfekcije i testiranja onih 
djelatnika za koje je to utvrđeno nužnim. 


3. Pojačana higijena prostora 





Prozračivanje prostora. Preporučuje se da se zatvoreni prostor prozračuje što češće, a ako je 
moguće, prozore ostaviti otvorenima tijekom cijelog radnog vremena kluba. 


Klimatizacijski uređaji, uređaji za grijanje i ventilaciju. Opća preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava posebnu pozornost posvetiti praćenju stanja filtara i održavanju pravilnog 
stanja brzina zamjene zraka u zatvorenom prostoru. Treba redovito provjeravati pravilno 
funkcioniranje opreme za ventilaciju i izmjenu zraka. Preporučuje se ventilacija povećanim 
postotkom vanjskog zraka koji cirkulira u sustav te način rada bez recirkulacije kako bi se 
poticale promjene zraka koje smanjuju koncentraciju potencijalno zaraznih čestica. 


Čišćenje prostora. Često dodirivane površine kao što su rukohvati na vratima i na prozorima, 
radne površine, ostali rukohvati, slavine u toaletima, tipke vodokotlića, prekidači za struju, 
zvona na vratima te druge dodirne površine koje koristi veći broj osoba neophodno je 
dezinficirati prije početka rada kluba, a najmanje dvaput dnevno. Detaljnije upute dostupne su 
na sljedećim poveznicama: 


Bez oboljelih od COVID-19: https://bit.ly/2VLkkt3 


Osobe pod sumnjom ili oboljele od COVID-19: https://bit.ly/3d1WmisS. 


